মাঝেরহাট সেতু বিপর্যয়ের কারণ ‘টেকনিক্যাল’ হলেও প্রশাসনিক কর্তাদের একাংশ জানাচ্ছেন, ইঁদুরের উৎপাতেই ক্রমশ অবস্থা শোচনীয় হচ্ছে শহরের একাধিক সেতু ও উড়ালপুলের। এর কারণ মূলত দু’টি— সেতু-উড়ালপুলের নীচে ভ্যাট এবং কাঁচা বাজার। সেতু ও উড়ালপুলের আশপাশে জমা আবর্জনা থেকে খাদ্য খুঁজতে মাটিতে গর্ত খুঁড়ে হানা দেয় মূষিক-বাহিনী। দ্বিতীয়ত, অনেক সেতুর নীচে নিয়মিত আনাজের বাজার বসার কারণে সেখানেও ইঁদুরের যাতায়াত বেড়ে যায়। ফলে ইঁদুরের গর্তের ‘সৌজন্যে’ উড়ালপুল ও সেতুর মাটি ধীরে ধীরে আলগা হতে থাকে। পরে যা সেতু ও উড়ালপুলের স্থায়িত্ব নিয়েই সঙ্কট তৈরি করে।